
		
			[image: Cover of Den Store Arkana by Henrik Aareskjold]
		

	
		
			[image: ]

		

	
		
			© Henrik Aareskjold, [2025]

			 

			978-82-94111-53-4 Ebok

		

	
		
			Innholdsfortegnelse

			[image: ]

			Forord

			Gjøglerkappen

			Magi på anbud

			Dies Tenebrosa Sicut Nox

			Hun Kommer

			Keiser av Alt

			Om Monstre og Menn

			Kvalitetstid

			Til Draconia

			Ctrl+Alt+Del

			Mordersamfunnet

			Ringen

			Fangsten

			Allehelgensofferet

			Stille Natt

			Blod og Sølv

			Blikket

			Rosen og Tornen

			Blinke, blinke stjernelill

			Blodmåne

			Stranden ved verdens ende

			Slutten

			Vaskedag

			Om novellene

		

	
		
			Forord

			[image: ]

			Jeg er en empiriker. Mitt verdenssyn er at kosmos består av materie, energi, de vitenskapens lover som binder de to sammen, og ikke stort mer enn det. Det vi forstår, kommer ut av eksperimenter som gir det samme resultatet, gang på gang. Verden er til for å bli forstått. Derfor tar jeg avstand fra pseudovitenskap, det alternative og det overtroiske.

			Samtidig er jeg en drømmer. Jeg har mer til overs for det fantastiske enn det virkelige, og jeg har diktet opp verdener og figurer som ikke finnes, ting som ikke går an og det som aldri kan skje, så lenge jeg kan huske.

			Så hvorfor tarotkort? Hvorfor tar denne novellesamlingen utgangspunkt i de tjueto kortene i den okkulte kortstokken som har blitt brukt både av de genuint troende og av grådige sjarlataner til å spå fremtiden?

			Det er stort sett tilfeldig. Flere av disse fortellingene ble skrevet med flere års mellomrom, og de fleste var aldri ment å ha noen sammenheng med hverandre. Jeg satt lenge med en idé om å skrive fortellinger basert på tarotkortene, men det ble aldri noe av. Det var ikke sikkert at novellene ville bli utgitt i det hele tatt, og ligge som bortgjemte tekstfiler i et hjørne av pc-en, som aldri fikk se dagens lys.

			Men så kom januar 2023, og alt endret seg.

			I løpet av høsten 2022 lyste Forfatterskolen ut en novellekonkurranse til en kommende juleantologi som skulle gis ut med brask og bram julen 2023. Jeg hadde prøvd meg på andre konkurranser tidligere uten hell, men jeg tenkte at det var verdt å prøve. Jeg sendte inn en novelle jeg nettopp hadde skrevet ferdig, som helt tilfeldig handlet om temaet jul, og tenkte ikke noe mer over det.

			Mot slutten av januar mottar jeg en e-post. Jeg sitter på bussen på vei til jobb, og oppdager plutselig Forfatterskolens navn blant dagens nyhetsbrev, søppelpost og phishingforsøk. Jeg åpner mailen, og må lese gjennom den flere ganger før det går opp for meg at de har valgt ut femten bidrag, og at min novelle – Stille Natt – er blant dem.

			Jeg motstår trangen til å juble. Mitt introverte hjerte ville ikke tålt et slikt utbrudd på et så offentlig sted som en nesten full morgenbuss, så jeg kanaliserer gleden inn i et Facebook-innlegg:

			Forfatterskolen skal gi ut en av mine noveller i sin juleantologi!! Jeg blir utgitt!!

			Det er en sterk og givende følelse å få utgitt noe man selv har skrevet, men det er en enda bedre følelse å høre at fortellingen du har skrevet, rørte de som leste den. At den melankolske og samtidig trøstende fortellingen har gjort et inntrykk på noen, og gitt nytt innhold til livet.

			Det er derfor jeg skriver. Mest av alt ønsker jeg å videreføre den gleden jeg fikk fra mine favorittforfattere. Hvis jeg kan glede noen med det jeg skriver, så vet jeg at jeg har gjort noe godt her i livet.

			Utgivelsen av novellen Stille Natt ga mersmak, og jeg begynte å tenke på den gamle ideen rundt tarotkortene. Jeg så på de novellene jeg allerede hadde skrevet, og oppdaget at flere hadde lignende symbolikk som noen av kortene. Andre var bare gamle, ubrukte ideer som bare måtte skrives ferdig. 2024 ble dermed et svært produktivt år, og jeg fullførte den ene novellen etter den andre.

			Resultatet er boken du nå holder i hendene, kjære leser. Jeg håper at den er til glede.

			Henrik Aareskjold

			Narren

			                              Gjøgleren sitter for seg selv

			                              i kroas innerste krok.

			                              Han henger med hodet

			                              over sine tomme krus,

			                              drømmer søte drømmer,

			                              sliten av sine kunster,

			                              trett etter dagens rabalder.

			                              Han har sunget sine sanger,

			                              gjøglet fra morgen til kveld,

			                              gjort adel og treller til narr.

			                              Er det mer igjen i ham, tro?

			                              Er det mer fløyt i fløyta,

			                              mer sang i strupen,

			                              mer rangel i rangla?

			                              Se kappen han bærer,

			                              så prektig på beste gjøglervis.

			                              Romber i regnbuens farger,

			                              sagadiktenes fangstnett,

			                              lik sannsigerskens kortstokk,

			                              vinduer til andre land og steder,

			                              til andre tider, andre verdener.

			                              Skal vi stoppe en stund?

			                              La gjøgleren slumre,

			                              og la kappen åpne sine vinduer?

			                              Gi oss et glimt av det som er å se?

			                              Sov godt, gjøglermann,

			                              du har fortjent en hvil.

			                              Fortell, kappe, fortell …

